Opdatering 9. februar kl. 13.27: Nordjyllands Politi har anholdt to personer i sagen. De er begge sigtet for drab. Læs mere ved at klikke herunder. Det var ikke den 22-årige Mia Skadhauge Stevn selv, der fik den endnu ukendte mørke bil til at standse på Vesterbro i Aalborg tidligt søndag morgen. Det slår vicepolitiinspektør Frank Olsen fra Nordjyllands Politi fast. - Vi har intet, der tyder på, at hun prajer bilen til at holde ind. Det er bilen, der standser, og bilisten, der tager kontakt til hende, siger han og tilføjer, at det ud fra de oplysninger, politiet har om Mia Skadhauge Stevn, er ganske usædvanligt, at hun ville sætte sig ind i bil for at blive kørt hjem. Politiet har overvågningsbilleder, der viser, at den unge kvinde sætter sig ind i bilen kort efter klokken 6 søndag morgen på Vesterbro ved Netto. Siden har ingen set hende eller hørt fra hende. Kan personen i bilen være en Mia kender ? - Ja, det kan det godt. Vi holder alle muligheder åbne lige nu, siger Frank Olsen. Kan det have været en pirattaxa ? - Ja, det kan godt. Selv om vi ikke har noget, der tyder på, at hun tidligere har kørt med en pirattaxa, så kan vi heller ikke afvise, at hvis hun har været småberuset og har frosset, at hun er steget ind i en pirattaxa, siger Frank Olsen. Væk siden søndag Lige nu er en stor del af efterforskningen sat ind på at få identificeret den mørke bil, som lige nu er altgørende i opklaringen af, hvor den 22-årige Mia Skadhauge Stevn befinder sig. - Vi ved simpelthen ikke, hvad det er for en bil. De billeder, vi foreløbig har, er ikke gode nok til at kunne afklare hverken bilmærke eller nummerplade. Det, håber vi, at offentligheden kan hjælpe os med, siger Frank Olsen. Det kunne være skraldebiler, taxaer og andre biler i området med kamera, der kan bidrage væsentligt til efterforskningen. Faktisk har politiet udvidet sin eftersøgning til hele Aalborg Kommune, for man ved ikke, hvor bilen er kørt hen - ud over at den kørte mod syd fra Vesterbro. - Vi er bekymrede, for hun er en kvinde, der normalt giver lyd fra sig, og hun ville give besked, hvis hun ikke kom hjem, men ingen har hørt fra hende. Så i takt med at tiden går, stiger vores bekymring, siger Frank Olsen. Mange gæt på bil Nordjyllands Politi har fået omkring 100 henvendelser i sagen, mange af dem går på, hvilken bil der kan være tale om. - Der er mange gæt på bilen, men vi har ikke kunnet fastslå hverken mærke eller model, siger Frank Olsen. Politiet kan heller ikke afvise, at der er tale om en pirattaxa. Altså en privat personbil, der ulovligt og mod betaling kører folk hjem. Politiet vil se festbilleder Frank Olsen retter også en særlig appel de til unge mennesker, der har været i byen i Jomfru Ane Gade natten mellem lørdag og søndag 5. og 6. februar. For politiet vil gerne se de festbilleder, der måtte være taget særlige nede omkring enden af Jomfru Ane Gade og gaden Ved Stranden søndag morgen fra klokken fem og frem til klokken seks. For de kan rumme informationer af væsentligt betydning for efterforskningen. - Måske har bilen cirklet rundt i området omkring havnen, så det er rigtigt vigtigt for os, at folk ikke sletter billeder eller videoer fra deres telefoner, hvis de har festbilleder fra natten mellem lørdag og søndag i Jomfru Ane Gade eller Vesterbro, fastslår vicepolitiinspektøren, der tilføjer, at politiet lige nu har meget travlt, men noterer alle henvendelser. - Og ellers kan man på et senere tidspunkt blive kontaktet af politiet i takt med, at vores efterforskning skrider frem, og vi får kortlagt den mørke bils færden, siger Frank Olsen. Nordjyllands Politi arbejder lige nu intenst på at se videomateriale igennem, ligesom politiet fortsat er i området omkring Jomfru Ane Gade og Vesterbro og Mia Skadhauge Stevns bopæl i Vejgaard.

Referat:
Det er en gåde for Nordjyllands Politi, hvorfor den 22-årige Mia Skadhauge ikke som vanligt tog bussen hjem, men i stedet hoppede ind i en bil. Nu er hun på andet døgn forsvundet.